ועדת הכלכלה, כנסת 15, פרוטוקול מספר 96, 2000-03-14 11:30

אברהם פורז: אני פותח את ישיבת ועדת הכלכלה.

אברהם פורז: מונחות בפנינו תקנות שירותי תיירות (בתי מלון), התש"ס2000-.

אברהם פורז: עו"ד חושן, בבקשה.

מירי חושן: בשנת 1992 בוטל הדירוג של בתי המלון, שהיה קבוע בתקנות של משרד התיירות.

מירי חושן: המשרד קיבל החלטה שוועדת הכלכלה מלווה אותנו ומעודדת אותנו, קבענו תקנות שבהן אין דירוג, וקיווינו שיבוא מדרג חיצוני, כמו שקיים בכל העולם.

אברהם פורז: מדרג וולונטרי, שהמדינה לא מעורבת בו?

מירי חושן: כן.

אברהם פורז: אבל יכול להיות יותר מדירוג אחד.

מירי חושן: אוקיי.

מירי חושן: גם במסעדות יש את זה.

אברהם פורז: הדירוג של מישלן הוא דירוג אחד, ואחרים מדרגים אחרת?

מירי חושן: יש כאלה שכן.

מירי חושן: אתה יכול להאמין יותר לפודור.

מירי חושן: בכלל, כל נושא הדירוג לא זהה, כי לא הרי חמישה כוכבים בתורכיה, כהרי חמישה כוכבים בשווייץ.

מירי חושן: המשרד אפילו פנה ביוזמתו לכמה חברות מדרגות, כמו מישלן, ברמיזה שיבואו וידרגו.

אברהם פורז: מה יוצא לחברה כזאת?

אברהם פורז: שהיא מפיקה את המדריך?

מירי חושן: לכן לא באו, כי בישראל יש 400 מלונות, ובפריז עצמה יש יותר מ400- מלונות.

אברהם פורז: בפריז עצמה גרים יותר אנשים מאשר בכל הארץ.

מירי חושן: זה לא רנטבילי, והם לא הגיעו, ואז הלכנו על חשיבה של מימון על ידי הממשלה, כשהזרוע היא ארוכה מאוד בין המממן לבין המבצע.

מירי חושן: כלומר, לא רצינו דירוג ממשלתי, ולא יצאנו למכרז אל קבלן שיעבוד עבורנו כשאנחנו קובעים את הדירוג, אלא בעצם בנושא של הזרוע נמצא מדרג עצמאי לחלוטין, ואנחנו אוכפים את הפיקוח כמובן רק בדרכים של פגיעה בהסכם בינינו.

מירי חושן: כמובן שבכל זאת יהיה לנו SAY בקריטריונים שהוא יביא, למשל בעניין כשרות, או ירושלים, וכו', תמיד אפשר להוסיף ולתקן.

מירי חושן: יצאנו במכרז לפי ה-RFI, וקיבלנו 13 או 11 תשובות, והיינו מאוד אופטימיים.

אברהם פורז: הגב' שושנה אברוסקין, בבקשה.

שושנה אברוסקין: אני מורת דרך, ואני יודעת שהתיירים לא יודעים לאן מביאים אותם, כי הם לא יודעים אם מדובר בשני כוכבים, שלושה, ארבעה או חמישה.

שושנה אברוסקין: יש כל הזמן בעיות עם העניין הזה.

אברהם פורז: איך חברה ישראלית מוכרת בית מלון ישראלי, לפי כוכבים, או לפי רמות?

שושנה אברוסקין: היא אומרת טוריסט קלאס, אבל לך דע מה זה טוריסט קלאס, זה משני כוכבים עד חמישה או ארבעה כוכבים, וזה לא טוב.

אברהם פורז: הגב' מיכל כהן, בבקשה.

מיכל כהן: אנחנו מתנגדים לזה שיבטלו את הדירוג.

מיכל כהן: אנחנו בעד שיהיה דירוג.

מיכל כהן: אנחנו חושבים שדירוג הוא הדבר הנכון לצרכנים.

מיכל כהן: עם מכתב הלוואי הזה שקראתי פה, ששלח מנכ"ל משרד התיירות, אפשר לראות את הנתונים בכל מיני צדדים.

מיכל כהן: הצרכן שבא ורוצה שיהיה איזשהו קריטריון קבוע, לא יודע, ואם הוא רואה במודעות מלון דה-לוקס ומלון כזה ומלון כזה, בפירוש לא יודע לאן הוא הולך ומה מוכרים לו.

מיכל כהן: אני רוצה לנצל את ההזדמנות הזאת לשאול פה שאלה את משרד התיירות.

מיכל כהן: אני מבינה שלפי התקנות הקיימות, שאתם מבקשים להאריך, בכל מקרה צריכה להיות איזושהי מועצה ארצית מייעצת לענייני בתי מלון.

מיכל כהן: רציתי לדעת האם קיימת ועדה כזאת, ואם היא קיימת, לפי התקנות של הוועדה המייעצת, צריך להיות בוועדה נציג של המועצה הישראלית לצרכנות ונציג של הרשות להגנת הצרכן.

מיכל כהן: לנו לא ידוע שיש נציג כזה, ורציתי לקבל תשובה של משרד התיירות לגבי האם קיימת ועדה, ומי הנציגים שלה.

אברהם פורז: מר רוזנטל, בבקשה.

אבי רוזנטל: אנחנו נמצאים כבר באלף אחר, כל הדיבורים האלה עבר זמנם.

אבי רוזנטל: מאז שבוטל הדירוג ב1992- ועד היום, 22 אלף חדרים נמצאים ברשתות בינלאומיות וישראליות.

אברהם פורז: זה נכון שטאפ פתח מלון בגליל בארבעים דולר?

אבי רוזנטל: זו דוגמא טובה.

אבי רוזנטל: נכנסו אקור לפה.

אבי רוזנטל: יש להם מרקיור, יש להם נובוטל, סוביטל, טאפ ביסוד המעלה.

אבי רוזנטל: הם למעשה קבעו את הדירוגים של עצמם.

אבי רוזנטל: להולידי אין יש הולידי אקספרס, הולידי אין והולידי קראון פלאזה.

אבי רוזנטל: עברו הזמנים שאנחנו יכולים לדרג.

אברהם פורז: איזו מדינה היום מדרגת באופן ממשלתי?

מירי חושן: מעט מאוד מדינות מדרגות באופן ממשלתי.

מירי חושן: באירופה נדמה לי רק תורכיה ואולי יוון.

מירי חושן: במדינות מערב אירופה אין דירוג ממשלתי.

מירי חושן: לחלק מהן יש ג'וינט כמו באנגליה.

מיכל כהן: אז בכל אופן יש איזשהו דירוג שנותן מידע לצרכן.

אברהם פורז: אתם כארגון צרכנים, תעשו דירוג.

אבי רוזנטל: אני הייתי אז כשהורדנו את הדירוג.

אבי רוזנטל: הבעיה בזה היא אכיפה ועקיפה, וכן הפיקוח.

מיכל כהן: אני יכולה לקבל תשובה לשאלה ששאלתי את המועצה?

מירי חושן: לגבי המועצה, אנחנו ערים לזה, והסיבה שבאמת לא הפעלנו את הנושא הזה, היא שכל הזמן חשבנו שאנחנו הולכים לדירוג, ולא היה מקום.

מירי חושן: היו תקנות זמניות שכל הזמן הוארכו, והן לא קיבלו תוקף עדיין.

מירי חושן: ועדת הכלכלה לא אישרה לנו.

מירי חושן: אנחנו נשנה אותן עכשיו בצורה מסודרת, ויש כל מיני נושאים שלא מועלים פה.

עמי אתגר: אני נציג של סוכני התיירות הנכנסת.

עמי אתגר: אני יכול להגיד שבזמן שלא היה דירוג, לא נוצר כאוס בשוק.

עמי אתגר: מהרבה מאוד סיבות שקשורות גם לדירוג ההיסטורי, גם לעובדה שבחוק עידוד השקעות הון, בהשתתפות הממשלה יש למעשה דירוג לפי גובה ההשתתפות לחדר, במענקים שהיא נותנת, גם מהסיבה שחלק מהחברות בחוץ לארץ מדרגות.

עמי אתגר: לא נוצר כאוס.

אברהם פורז: אני חושב שזה לא תפקידה של מדינה לדרג בתי מלון, זה לא תפקידה של מדינה לדרג מסעדות, זה לא תפקידה של מדינה לדרג שום שירות.

אברהם פורז: אם בכלל, הגב' כהן, זה תפקידם של ארגוני הצרכנים.

אברהם פורז: לאחרונה עשיתם בדיקה לגבי מכוניות, ואני חושב שאתם יכולים להרים את הכפפה ולנסות ליצור דירוג, אולי משלכם.

אברהם פורז: מי שרוצה, ייעזר בו.

אברהם פורז: מה גם שראיתי ש50%- מהתיירים בבתי המלון הם ישראלים, והם הולכים לפי המלצה של מישהו קודם, וקשה למכור להם חתול בשק.

אברהם פורז: אחרים זה רשתות בינלאומיות, אם זה הילטון, שרתון, וכו', ובשביל כל היתר חבל על הדבר הזה.

אברהם פורז: הגב' חושן, אני מזמין אתכם להציע הצעה שלא תצטרכו להגיע לפה כל כמה חודשים לפגישת רענון, כי חבל על הזמן.

אברהם פורז: מדובר בשוק חופשי, וארגוני הצרכנים יעשו את זה.

אברהם פורז: בשלב זה אנחנו מאשרים את הבקשה של השר.

אברהם פורז: אקרא את המשפט: "במקום תקנה 17 לתקנות שירותי תיירות (בתי מלון), התשנ"ב - 1992(2), יבוא: "תוקף 17.

אברהם פורז: תוקפן של תקנות אלה עד יום כ"ה בניסן התש"ס (30 באוקטובר 2000)".

אתי בנדלר: אדוני היושב ראש, התקנות האלה מסבירות לא רק את דירוג בתי המלון.

אברהם פורז: הגב' כהן, אני באמת אומר שזה אתגר של ארגוני הצרכנים.

אברהם פורז: לא המדינה צריכה לשמור על הצרכנים, אלא אתם צריכים.

מיכל כהן: אם אתה שומע שמשרד התיירות עם התקציב שיש לו, לא מסוגל להרים פרוייקט כזה, אתה חושב שארגוני הצרכנים יכולים להרים פרוייקט כזה?

מיכל כהן: זה יפה מאוד לומר את זה, אבל אתה יודע שזה לא בר-ביצוע.

אברהם פורז: אם אתם תחליטו בחוברת "בדוק", לקחת בכל פעם בית מלון שמתיימר, ותשלחו מישהו מהמועצה שלכם להתארח שם ולבדוק את האוכל, את השירות, וכאלה שאתם חושבים שהם לא מצדיקים את המחיר שהם גובים ואת המוניטין שהם טוענים לו, ותפרסמו את זה, תאמיני לי שזה יעשה את השירות לצרכן.

שושנה אברוסקין: איך התייר מפריז יקרא על זה?

אברהם פורז: אל תדאגי לתייר מפריז.

שושנה אברוסקין: אני כן דואגת לו.

אברהם פורז: יש לנו בעיות עם צרפת מאז שדה-גול עשה אמברגו.

אברהם פורז: ..

שושנה אברוסקין: אז התייר מלונדון ומוושינגטון.

אברהם פורז: ומה התייר מישראל עושה כשהוא מגיע ללונדון ואומרים לו שזה מלון סופריור טוריסט קלאס, והוא מגלה שכאשר הוא מתיישב על המיטה, המיטה כמעט נופלת, ואין שם שום דבר?

שושנה אברוסקין: אני שמחה שזה לא נוגע לי.

אברהם פורז: במדינה של שוק חופשי וכלכלה חופשית, שיתבע אחר כך את מי שמכר לו את החבילה ואת המלון.

אתי בנדלר: היועצת המשפטית של משרד התיירות, עו"ד מירי חושן, אומרת בשם השר, שהוא ישמח אם הוועדה תאשר עד סוף השנה, ולא עד סוף אוקטובר.

אתי בנדלר: אני רוצה להזכיר גם שבחודש אוקטובר הכנסת נמצאת בפגרה.

אברהם פורז: אנחנו מאשרים עד סוף השנה, ונשמח אם במהלך התקופה תעשו משהו בעניין.

אתי בנדלר: הם יצטרכו בכל מקרה להביא את זה מחדש לתקנות.

אתי בנדלר: 2.

אתי בנדלר: תקנות שירותי תיירות (סוכנויות),, התשנ"ט1999- בדבר רישוי במקצועות התיירות

אברהם פורז: האם התקנות אמורות להיות בתוקף שנתיים?

מירי חושן: כן, אבל אנחנו מאמינים שיהיה דיון חדש בנושא הזה.

אברהם פורז: אם בעוד שנה וחצי-שנתיים, עומדים להסיר את זה, למה אני צריך להתעסק בזה?

מירי חושן: הסיבה שהתחלנו להחיל את התקנות, היא משום שהוגש בג"ץ, אחרת היינו בונים את זה בצורה אחרת, ועוד שנה וחצי היינו מחילים תקנות חדשות.

מירי חושן: כיוון שהוגש הבג"ץ, והתעוררו שם בעיות משפטיות לגבי חוקיות הצו, ניתנה לנו ארכה.

אברהם פורז: למה הצו לא חוקי?

מירי חושן: הטענה היא שהצו הוא מכוח חוק הפיקוח על מצרכים ושירותים, וברגע שיש לנו חוק שירותי תיירות, היינו צריכים להתקין תקנות מכוחו.

אברהם פורז: מדוע השר לא יכול להחליט שמכוח סמכותו, הוא מתקין את התקנה לשנה וחצי.

מירי חושן: זה מה שעשינו.

מירי חושן: התקנות האלה הן תמונת מראה של הצו, עם השינויים של מחיקות של דברים - -

אברהם פורז: אני מבין שבג"ץ לא פסק - -

מירי חושן: לא, נתנו לנו ארכה עד סוף יוני.

אברהם פורז: זה דבר מיותר.

אברהם פורז: אם הממשלה תבטל לחלוטין בעוד שנה וחצי - יש החלטה כזו?

מירי חושן: כמו שביטלו לנו פקיד מורשה, לאלתר כמעט, רצו לבטל גם את נושא הסוכנויות.

מירי חושן: בוועדת השרים לחקיקה הסברנו להם שאנחנו רוצים שהענף ייערך לקראת הקמת קרן ערבויות, משום שאנחנו לא רוצים שזה יהיה כל דבר בנפרד, אלא רוצים הפרטה ושזה יהיה מסודר.

מירי חושן: בכל העולם יש קרנות כאלה או אחרות להגנת הלקוחות.

אברהם פורז: האם יהיה סביר שאנחנו נחייב מישהו להיות חבר באיגוד סוכני נסיעות?

מירי חושן: לא, יש פה אופציות שונות.

מירי חושן: יש פה אופציה אחת של פוליסת ביטוח, אופציה של חברות בקרן, ואופציה של ערבות בנקאית שמופקדת במשרד התיירות.

מירי חושן: לכן, אני מאמינה שיש סיכוי.

מירי חושן: הם אומרים שהצו בטל, ומצד שני הם מבקשים רשיון.

מירי חושן: אם הצו בטל, אז אנחנו גם לא יכולים לקבל רשיון.

מירי חושן: החשש הוא שהענף הזה מאוד ידרדר, אם לא יהיה משהו מוסדר, ולכן משרד האוצר הבין, ואמר שעד שמפריטים, אתה נותן פרק זמן, ולכן דחו לנו את חוק ההסדרים, ותיקנו וקבעו את התאריך כמו שקבעו.

אברהם פורז: נכון לרגע זה, אם אין שום פעולה אחרת, האם יש חוק שמבטל את הצו הזה?

מירי חושן: ב1- בינואר 2002, כלומר, עוד שנה וחצי.

צבי גלמן: אני רוצה להעיר שבבג"ץ המדינה לא חייבה.

צבי גלמן: כלומר, המצב הוא כרגע שאין תשובה מצד המדינה.

צבי גלמן: על פי התקנות בבג"ץ, בהיעדר תשובה מצד המדינה, בכל יום יכול להתבטל הצו.

צבי גלמן: המדינה לא מתכוונת לאשר, כפי שהבנתי.

צבי גלמן: המליצו לה לא לאשר.

אברהם פורז: אם העתירה היתה שהתקנות הותקנו על סמך תקנות חוק הפיקוח, ושכביכול יש חוק מסמיך אחר, אז המדינה יכולה להגיד: אנחנו מקבלים את הטענה שלא נהיה מוסמכים, ואנחנו הולכים לעשות את זה לפי חוק אחר.

אברהם פורז: דא עקא, שאני לא רוצה לייגע את כולנו, על דבר שהולך להתבטל בעוד שנה וחצי.

מירי חושן: אנחנו מקווים שלא, ובינתיים זה הזמן להקים את הקרן.

צבי גלמן: המצב הוא שאם זה יבוטל מחר, וזה יכול להיות בהחלט מבוטל מחר, בג"ץ לא ידון בזה, והוא יבטל את זה, נקודה.

צבי גלמן: ביום שהוא יקבע דיון, הרי על פי התקנות, אדוני יודע היטב, הוא יבטל את זה.

צבי גלמן: באותו יום, בשוק יהיה כאוס.

אברהם פורז: השקפת העולם שלי אומרת שאין לי בעיה עם זה שכל אחד יכול לפתוח סוכנות נסיעות.

יוסף פתאל: מכיוון שתיירות זה עסק שמתעסק עם קודים בינלאומיים, ולאיחוד האירופי יש דירקטיבה שלמה שמגינה על הלקוחות מפני פשיטות רגל, שמישהו מספק להם את השירות, והדבר הזה נמצא בכל מדינה מערבית מתוקנת מודרנית, על אחת כמה וכמה במדינות בלתי מפותחות ששם הפיקוח הרבה יותר חריף, מדינת ישראל תהיה דוגמא שילמדו אותה, איך יצרו כאוס בכוח.

יוסף פתאל: לנו יש אינטרס כלכלי מובהק שיהיה הסדר מסויים - -

אברהם פורז: אני לא רוצה לפתוח פה דיון ענייני.

אברהם פורז: תשכנעו אותנו שנה לבטל את החוק, ולחזור להסדר אחר.

אברהם פורז: מבחינתי, אני לא מוכן לייגע את עצמי ואת הוועדה - - נכון לרגע זה המצב המשפטי הוא שיש חוק שמבטל את כל הרישוי הזה בעוד שנה וחצי.

אברהם פורז: אני לא מוכן לייגע את עצמי ואת הוועדה להתעסק בדבר שהולך לעבור מן העולם.

אברהם פורז: אם הממשלה תחליט החלטה שהיא חוזרת בה מן הדבר הזה, ושהיא רוצה הסדר, ושהיא רוצה דירקטיבה אירופית או דירקטיבה אחרת, אז נייגע את עצמנו בדירקטיבה, אבל למה צריך להתעסק עם זה?

יוסף פתאל: מה שקרה בהסכמה עם האוצר, היה שאנחנו הלכנו לתהליך שאתה מדבר עליו, לעשות את המעבר כולו.

יוסף פתאל: מה שטרף לכולם את הקלפים היתה התביעה שהוגשה לבג"ץ על ידי חברת פסגות, שבעצם הכניסה את כולנו ללוח זמנים שלא תכננו.

יוסף פתאל: תכננו ביחד עם הממשלה ועם האוצר ב2002- לפתוח את השוק לגמרי.

יוסף פתאל: המדינה אמרה לנו: תכינו עד אז את הקרן, כמו שעשו עם פקיד מורשה, והכניסו אותנו לשוק.

יוסף פתאל: בג"ץ פסגות בעצם יצר מצב שאנחנו מבקשים ממך לתקן פנצ'ר זמני.

יוסף פתאל: היום אנחנו גומרים בעצם את מה שהיינו אמורים לגמור עד 2002.

יוסף פתאל: בפועל, התקנות שיאושרו עכשיו לא יידונו עוד פעם.

יוסף פתאל: תהיה הסכמה של הממשלה, גם משרד התיירות מסכים לזה, וגם משרד האוצר, שהביטול יבוטל, והתקנות שעכשיו תאשר הוועדה יהיו.

אברהם פורז: תתגוננו קודם כל בבג"ץ.

מירי חושן: אבל ההחלטה של בג"ץ היא לומר באיזה מצב אני נמצאת עם התקנות.

מירי חושן: מה אני אומר להם?

אברהם פורז: אם הממשלה תודיע לי שהיא רוצה הסדר בעניין הזה סטטורית, אני אמצא פתרון שיהיה טוב לא רק לדבר הזה, אלא יהיה גם הסדר לאחר מכן.

אברהם פורז: כל עוד החלטת הממשלה היא שההסדר בטל, אני לא הולך לייגע את עצמי על דבר שמתבטל לעולם.

אברהם פורז: אני לא חושב שוועדה של הכנסת צריכה לייגע את עצמה בדבר שהולך לעבור מן העולם.

יוסף פתאל: אבל כל גורמי השוק, ארגוני הצרכנים, כולם עוסקים בזה.

יוסף פתאל: זה משרת את הציבור.

אברהם פורז: יכול להיות, אבל הסמכות הסטטוטורית היא בידי הממשלה.

אברהם פורז: נכון לרגע זה, אין אפשרות של רישוי, כי חוק ההסדרים ביטל.

אברהם פורז: אנחנו נקבע ישיבה נוספת מיד אחרי הפגרה.

אברהם פורז: אני רוצה שתודיעו לי בשם הממשלה, תכנסו את ועדת השרים לענייני כלכלה, אני לא יודע מי הוועדה המוסמכת, ותגידו לנו מה העמדה הסופית של הממשלה.

אברהם פורז: אם העמדה הסופית של הממשלה היא שהיא רוצה הסדר, והיא רוצה משהו של רישוי, אז אנחנו נכנס לעובי הקורה, ונעשה עבודה טובה, מה אנחנו רוצים רישוי.

אברהם פורז: אם עמדת הממשלה היא שאין רישוי, תלכו תתגוננו בבג"ץ.

אברהם פורז: אם בג"ץ יפסול - -

צבי גלמן: המדינה לא תתגונן.

צבי גלמן: היא הודיעה שהיא לא תתגונן.

אברהם פורז: תגידו שבאתם לכנסת, ויושב ראש ועדת הכלכלה אמר שהוא לא מוכן לבזבז את זמנה של הוועדה בהתעסקות עם תקנות ארוכות ומסובכות, שהולכות להתבטל שנה לאחר מכן, כי יש פה עומס אדיר של דברי חקיקה, ואנחנו לא עוסקים פה בטחינת מים, ובבזבוז זמננו לשווא.

יוסף פתאל: זאת תעשיה שלמה שמחריבים אותה.

יוסף פתאל: את מי מייגעים?

יוסף פתאל: מדובר ב14- אלף מקומות עבודה.

יוסף פתאל: יש לך פה ארגוני צרכנים, עבדו על זה שנים.

יוסף פתאל: זה התפקיד של הכנסת.

אברהם פורז: חוק ההסדרים קבע שאין הסדר.

אברהם פורז: אתה רוצה לשנות אותו?

יוסף גראו: אתה מעודד חוק ג'ונגל.

אברהם פורז: תפנו לממשלה.

יוסף פתאל: הממשלה באה איתנו לוועדת הכלכלה.

יוסף פתאל: ועדת הכלכלה שולחת אותנו בחזרה לממשלה.

יוסף פתאל: על התקנות האלה במתכונתן עובדים בערך שלוש שנים בוועדה הזאת.

אברהם פורז: אבל כל עוד חוק ההסדרים אומר שהן מתבטלות, אני לא הולך לדון בהן.

יוסף פתאל: אבל זה מתייחס בדיוק לביטול.

יוסף פתאל: במקום שיהיה את ההסדר הזה של רישוי ופיקוח, בא השוק ואומר - -

אברהם פורז: אני רוצה לראות אם אני מבין נכון.

אברהם פורז: מתי כל ההסדר הזה מסתיים?

יואל נווה: בסוף שנת 2001.

אברהם פורז: יפה.

אברהם פורז: עד אז ימשיכו התקנות האלה.

אברהם פורז: אחרי שבג"ץ יקבע, אני אדון.

יוסף ביתן: אבל הוא פסל.

יוסף ביתן: יש לנו צו על תנאי.

אברהם פורז: אפשר לראות את הניירות?

צבי גלמן: אין פסק דין, יש צו על תנאי.

צבי גלמן: הצו על תנאי ייהפך קבוע אם לא מתגוננים תוך X זמן.

צבי גלמן: ה-X זמן עבר מזמן, לפני שנה זה עבר.

צבי גלמן: המדינה, בהמלצה של השופט חשין - -

עמי אתגר: קודם כל, אני רוצה להדגיש אלמנט מסויים, שכל התקנות האלה מתייחסות לפעילויות של סוכני הנסיעות בכללן, כולל גם תיירות נכנסת.

עמי אתגר: הנושא הזה הוא מאוד מורכב ובעייתי, גם בביטוי ארוך טווח, וגם בביטוי המיידי שלו, משום שהוא קשור הרבה מאוד לכל הנושא של הסכמי אוסלו וכל תהליך השלום, והסכמים שקשורים להדדיות בינינו לבין הפרטנרים שלנו.

עמי אתגר: אנחנו בישראל משווקים חבילת תיירות אחת, שכוללת את בית לחם וכוללת את ירושלים.

עמי אתגר: ברשות הפלשתינית קיימות תקנות שהן מכוח צו הפיקוח הירדני, כך הם אימצו לעצמם, ולכן הם יכולים להפעיל חבילת תיירות, רק על ידי מי שמוסמך לשווק תיירות.

עמי אתגר: לכן, ישנו מצב שבו סוכן שנמצא בבית לחם, יכול לשווק את ירושלים, ולעומת זאת, אנחנו כסוכני תיירות ישראלים, לא יכולים לשווק את בית לחם, מאחר שבבית לחם יכול לעבוד רק מי שיש לו רשיון של סוכן נסיעות.

עמי אתגר: לפיכך, לדעתנו, יש בכל חוק ההסדרים, גם לעוד שנה וחצי, בעיה מאוד מאוד גדולה, בכל יחסי המסחר התיירותיים במזרח התיכון.

עמי אתגר: כל השכנים שלנו, כולם עם רישוי.

עמי אתגר: אנחנו לא יכולים לשווק אצלם, אבל הם יכולים לשווק אצלנו.

עמי אתגר: אני לא רוצה להרחיב פה, כי אין את הזמן, וזה נושא מאוד מכובד וגדול לוועדת הכלכלה לתת עליו את הדעת, אבל בהחלט יש בעיה מאוד מאוד גדולה.

עמי אתגר: לפיכך, נוצר קודם כל מצב מסויים, שבו לטווח של השנה וחצי האחרונות, ואני לא רוצה להשתמש בביטוי הנדוש היום לקונה, אבל יש איזושהי לקונה היום במסגרת, שאי אפשר להפעיל את התקנות, שכוונת האוצר היתה להפעיל אותן רק עוד שנה וחצי, לסיטואציה שהן יפלו פתאום.

אברהם פורז: תודה.

אברהם פורז: אני רוצה לשמוע את נציג האוצר.

יואל נווה: החוק, כמו שעבר בכנסת, מבטל את חובת הרישוי בסוף 2001.

יואל נווה: ההסדר החלופי שהוצע פה כרגע, הוא הסדר שאנחנו הסכמנו לו, שתהיה קרן וולונטרית שבעצם מעוגנת בדרך זו, ללא רישוי.

אתי בנדלר: חוק שירותי תיירות, בנוסח הקיים, מגדיר מהי סוכנות נסיעות, קובע שירותי תיירות - מה הם.

אתי בנדלר: אלה שירותי תיירות - בין היתר סוכנות לנסיעות, וכל עיסוק אחר בתיירות נכנסת או יוצאת, למעט עיסוק בנסיעות בינלאומיות, ובסעיף 3 קובע: "השר רשאי באישור ועדת הכלכלה של הכנסת, להסדיר בתקנות את פעולתו ודרכי ניהולו של שירות תיירות" - בין היתר זו סוכנות נסיעות, ובין היתר יש רישוי שירותי תיירות, אבל גם בפסקה (3) נאמר: "חובתו של עוסק בשירות תיירות לבטח, בדרך שתיקבע, את המשתמשים בשירות ואת רכושם, ולגבי סוכנות נסיעות ומשרד לתיור, גם להמציא ערובה למי שנקבע, ובדרך שנקבעה, למילוי התחייבויותיהם כלפי לקוחות וספקים של שירותי תיירות ושל שירותי טיסה ושיט ושירותי תחבורה אחרים;" בחוק ההסדרים בוטלו מספר דברים.

אתי בנדלר: לא רק חובת הרישוי של סוכנות נסיעות, אלא קודם כל, בוטלה ההגדרה של סוכנות נסיעות.

אתי בנדלר: דבר שני, בסעיף שמדבר מהם שירותי תיירות, בוטלה ההתניה לסוכנות נסיעות.

אתי בנדלר: סוכנות נסיעות בכלל איננה בגדר שירותי תיירות, החל מ1- בינואר 2002, ובנוסף לכך, אותו סעיף שמדבר על הסדרת שירותי תיירות, קובע שעדיין אפשר יהיה לרשות שירותי תיירות, אבל סוכנות נסיעות לא תהיה יותר בגדר שירותי תיירות, ולכן לא תהיה טעונה רישוי, אבל בנוסף לכך, באותה פסקה (3), כשדיברנו על הביטוח, תאמר כדלקמן: "חובתו של עוסק בשירות תיירות לבטח, בדרך שתיקבע, את המשתמשים בשירות ואת רכושם;" - דהיינו, מ1- בינואר 2002 לא תהיה יותר סמכות לקבוע בתקנות שום הסדר לגבי ביטוח של סוכנות נסיעות.

אתי בנדלר: דהיינו, גם לא ביטוח וולונטרי, וגם לא הפקדת ערובה כזאת או אחרת, לא תהיה יותר במסגרת התקנות האלה.

אתי בנדלר: לכן, זה שאתם מסכימים או לא מסכימים להסדר וולונטרי, לא רלבנטי בכלל לעניין התקנות האלה.

אתי בנדלר: יתרה מזאת, במסגרת התקנות, ההסדר הוולונטרי הוא אחד משלושה הסדרים אפשריים.

אברהם פורז: מיד אחרי הפגרה נקיים ישיבה נוספת של הוועדה.

אברהם פורז: אני מבקש שהממשלה תביא לנו באופן חד-וחלק, גם אם זה לא בדבר חקיקה, גם אם זה בהחלטת ועדת שרים, אם אתם רוצים הליכי רישוי במשהו לגבי סוכנויות נסיעות, או לא רוצים.

אתי בנדלר: אולי לא רישוי, אבל סוג של הבטחה לראות את זה עדיין כשירות תיירות שלא טעון רישוי.

אברהם פורז: אחרי שאדע מה הממשלה רוצה, אדע מה לעשות הלאה.

אברהם פורז: נכון לרגע זה, אם מישהו הגיש עתירה לבג"ץ, וזה רק משחק מלים, שבמקום שזה יהיה כפוף לחוק אחד, זה יהיה כפוף לחוק אחר, ואנחנו נבזבז פה כמה שעות של עבודת הוועדה, אינני מוכן.

אברהם פורז: מיד אחרי הפגרה תהיה ישיבה נוספת.

אברהם פורז: אני מבקש מכם אז לגבש עמדה סופית.

אברהם פורז: אם הממשלה תחליט שהכל מתבטל, ולא יהיה חוק פרטי שיעשה RULLING-OVER להחלטת הממשלה, אני אתן לבג"ץ שיפסוק.

אברהם פורז: יהיה כאוס?

אברהם פורז: שיהיה כאוס.

יוסף פתאל: תפתור אותו.

אברהם פורז: לשיטת האוצר, אם זה צריך להתבטל ב2002-, אז יפה שעה אחת קודם.

מירי חושן: אבל זה הזמן שבו השוק מתארגן.

מירי חושן: האוצר מעוניין בקרן ערבויות.

אברהם פורז: אני מבקש החלטה של ועדת השרים לענייני כלכלה, מה מדיניות הממשלה בעניין.

אברהם פורז: אני רוצה מכתב חתום על ידי גורם מוסמך בממשלה, מבחינתי גם שר התיירות יכול לדווח לנו מה החליטה הממשלה, לפני שאני מתעסק פה בטחינת מים.

אברהם פורז: אני מודה לכם, הישיבה נעולה.